Interviste cun Nicola Masolini, puartebandiere de economie circolâr tal cjamp des scarpis in Friûl.
Mode cuntun voli (e ancje doi) viers dal ambient
Nicola Masolini, classe 1972 di Gonârs, al è un dai titulârs de dite di scarpis Re49 che e dopre pe produzion dome materiâi di ricicli. Une realtât nassude cualchi an fa in Italie, e massime in Friûl, pioniere dal setôr che cumò e je daûr a ricevi cetancj ricognossiments a nivel mondiâl e che, biadelore, si sta consolidant.
__
Nicola, la storie des scarpis Re49 e ven di lontan, no mo?
La nestre e je une dite familiâr inviade di gno nono dopo de vuere. In chê volte, passade la grande distruzion, no jere materie prime e duncje lui al doprave di dut, tant che lis gomis des machinis o des bicicletis o i materiâi plui diferents, bogns par fâ sù un prodot valit di meti tai pîts. Di li, la dite si è ingrandide daûr dal boom economic.
__
No ducj a san che une volte al jere un distret des scarpis grandonon in Friûl, nus contistu alc?
Vulintîr, di fat ancje la nestre imprese di famee e ven di in chê volte, come che o disevi. Intune fasse che e leve di Gonârs a San Denêl, a jerin passe 50 fabrichis cun in medie 20-30 dipendents e cun pontis di 300. E jere une fabriche che e tratave lis piels tant che la Cogolo, che duncje e servive dute cheste realtât.
__
Viodio nome jo un paralêl cul Triangul de cjadree, che di grant che al jere si è ridusût cetant? Si fasino simpri i stes erôrs?
Sigûr che al è un paralêl. Passade la prime butade cun grancj ordins, no si à cirût di creâ un vêr distret, cun scuelis par insegnâ il lavôr e par fâlu cressi di cualitât; no si à creât un indot di components, o fasint un cartel par sfidâ il marcjât. Propit cemût che al è sucedût in altris puescj tant che la Toscane, la Lombardie, lis Marchis, il Venit. Si è lâts indevant a combatisi sul presit, un cuintri chel altri, e cussì al è finît dut.
__
Tornant a fevelâ di scarpis, mi pâr che tu vevis cirût une vie locâl ancje tal cjatâ i materiâi, che però no à menât tant, ise vere?
Al inizi al è stât cussì: nô cumò o doprìn materiâi tant che la tele dai ombrenons o des sdraiis di splaze, velis, gome e plastiche riciclade. Sul imprin o vin vût plui disponibilitât e curiositât di fûr dal Friûl, ma cumò nol è plui cussì. Salacor il discors al jere masse indevant, in chel moment. Cumò i timps a son cambiâts e o cjatìn tant entusiasim ancje chenti, tant che aromai il 90% e passe de robe e ven dute dal Friûl. O vin cambiât un tic la mentalitât: une grande sodisfazion. Mai molâ, in sumis.
__
Aromai il progjet al à cualchi an, cemût si staial evolvint? Al è stât ancje un cambi di non.
Prime al veve un non che o vin scuviert che al jere za regjistrât. Sul tacâ no vevin esperience e o vin vût di fâ tante ricercje. Ancje il marketing al clopave un pôc parcè che o vevi di fâ dut di bessôl. Cumò cul gno gnûf soci Alberto Ciani o vin dât un biel sburt ancje a chel, parcè che, si sa, fâ robis bielis e di cualitât nol baste, bisugne fâlis cognossi. Cun chel a son vignûts ancje tancj ricognossiments internazionâi pal nestri lavôr, a son rivâts dongje invistidôrs e negozis. Cumò, ultime gnove, o sarìn a Dallas e in Gjapon. Come premis, propit chê altre dì o vin vût la notizie che o sin in finâl te categorie Circular Economy dai 2022 Luxury Innovation Awards di Gjinevre.
__
Fevelant di chest, mi pâr che la imprese si sta rivolzint plui al setôr dal lus: no ise pussibile par cumò une mode plui a bon presit tal cjamp dal ricicli?
Come che ti disevi, daûr al è un grant lavôr di ricercje di materiâi, par testâju, par lavâju e sielzi chei bogns di doprâ. In pratiche, si spint il dopli. E dut câs, une scarpe fate a regola d’arte in Italie no pues costâ pôc. Ma il discors nol è tant chel dal presit bas: bisugne dâ ancje valôr a une robe fate ben. E che e à biei risultâts ambientâi: si calcole che par fâ un pâr di scarpis si produsin 20-40 chilograms di anidride carboniche, nô o sin sot zero, adiriture mancul 10-20 Kg.
__
Te tô storie, ancje aziendâl, e jentre ancje la Afriche. Continus…
A un ciert pont de vite o ai decidût di lâ a fâ une esperience tal forest, o volevi slargjâ i miei orizonts. Avonde par câs o soi capitât in Etiopie, prime par une vacance, dopo parcè che o ai scuviert une realtât une vore vivarose. Ancje li par câs mi soi cjatât a lavorâ tal cjamp de mode locâl. Li che si dopravin une vore di materiâi riciclâts, ma par sante scugne, no vint tantis materiis primis, come che al sucedeve a gno nono daspò de vuere. Di li o soi vignût in contat cun realtâts tal cjamp de mode “circolâr” che a vignivin dai Stât Unîts, e o ai tacât a lavorâ ancje cun chei. E dopo mi è vignude la idee di puartâ chês cognossincis in Friûl, te vecje dite di famee.
__
In cjamp artistic no tu inventis dome mode, tu sês ancje musicist. Une passion che ti ven simpri di chel continent.
Musicist e je une peraule masse gruesse (al rît, ndr). O sunavi, e li mi soi incuintrât cu la grande tradizion dal Reggae. Une musiche che mi è simpri plasude. Par dî, mi visi che di piçul, lant in machine cun gno pari, al veve lis cassetis di Celentano e di Bob Marley, e a mi mi plaseve tant di plui il secont. La Etiopie e je la tiere promesse dai rasta de Gjamaiche, che a van là par ricjatâ lis origjins, e a son tancj a stâ là, almancul par un periodi. E cussì o soi stât in contat cun grancj nons di chê musiche, e o ai vût fintremai il plasê di sunâ cun lôr. Un gno grant sium al sarès chel di organizâ e di seguî un tour di un trop di chescj grancj artiscj in Europe. Ma par cumò o soi masse impegnât cul rest (al rît, ndr) ❚
:::::::::::::::::::::::::::::::::::::::::::::::::::::::::::::::
FOCUS. Mode e incuinament a van sot braç
La industrie de mode e je une industrie globâl dal valôr di 2,4 miliarts di dolars, che e da lavôr a plui o mancul 50 milions di personis e che e je calcolade une des industriis plui incuinantis tal mont. Il setôr al è responsabil dal 10% des emissions mondiâls di anidride carboniche. Al è stât calcolât che lis emissions di CO2 produsudis de mode a cressaran dal 60% intai prossims 12 agns. Al baste pensâ che dome il traspuart de industrie dai jeans al prodûs il 13% des emissions anuâls totâls di CO2. Par produsi tocs di vistiari, ancje l’ûs di aghe al è tant grant: si stime che e sedi cheste la cause dal 20% de straçarie globâl di aghe. Dome pe realizazion di une maiute si doprin 2.700 litris di aghe, dute chê che i coventarès a une persone par trê agns. Un altri dam ecologjic grandonon colegât aes risorsis idrichis al è chel dal smaltiment di dutis lis sostancis tossichis che cu chês a vegnin tratâts i tocs di vistiari. Di fat, lis culturis di coton dispès a doprin inseticidis e pesticidis, e la lavorazion dai pielams e je pericolose in potence par vie dal ûs di diviers prodots chimics. Ancje lis abitudins intal consum di vistiari a incidin tal fiscâ l’ambient: in ocident o comprìn vistîts 400 voltis di plui che vincj agns indaûr. In chescj vincj agns, i vistîts a son deventâts simpri plui economics e di cualitât plui basse, in chest mût lis personis a son indusudis a comprâ simpri plui prodots che a vegnin conservâts par periodis cetant curts, ancje di dome une stagjon. ❚
:::::::::::::::::::::::::::::::::::::::::::::::::::::::::::::::
LINK & LEAMS
Si pues lâ a viodi lis scarpis “Re49”, e ancje comprâlis, sul sît www.re49.it. La dite e à la pagjine Facebook e chê LinkedIn li che e publiche lis gnovis de aziende: www.facebook.com/re49.it, www.linkedin.com/company/re49. Al è atîf ancje il profîl Instagram: www.instagram.com/re49_shoes. ❚
fur_Latn fur_Latn fur_Latn unk fur_Latn fur_Latn unk fur_Latn fur_Latn unk fur_Latn fur_Latn unk fur_Latn fur_Latn unk fur_Latn fur_Latn unk fur_Latn fur_Latn unk fur_Latn fur_Latn unk fur_Latn fur_Latn unk fur_Latn fur_Latn unk eng_Latn fur_Latn